《新城體育會》昨日(24日)舉辦了第三次羽毛球活動,馬浚偉帶領「新城羽毛球隊」,邀請歌手郭偉亮(Eric Kwok)、黎展峯(Andy)及龔柯允(Karen)齊齊打羽毛球揮灑汗水,而新城知訊台台長程凱欣亦首次落場,獲得馬浚偉大讚台長:「打得好好喎!」台長更貼心地一直陪著自嘲來執波的龔柯允打波,馬浚偉更鼓勵Karen:「肯出嚟做運動,出身汗,已經好好啦!」
眾所周知Eric Kwok熱愛滑雪,但他其實同樣熱愛羽毛球,Eric Kwok表示:「我個幾禮拜就會打一次羽毛球,都打咗十幾年,啱啱返香港時成日同趙增熹一齊打,嗰時操得好勁,一星期打兩三次,又有教練教,但自從做咗XiX經理人之後就冇再打。」他解釋因之前打羽毛球拉傷膊頭,故休息了兩個月沒再打。
今次是Eric Kwok相隔十年再跟馬浚偉打羽毛球,他憶述:「我記得大概係十年前,有個唔知咩比賽同馬生打過一次,印象中佢打得好好,佢又高,有晒打羽毛球的身形。」問Eric Kwok有甚麼絕招?他笑言:「絕招就係好快打完,我冇乜耐力,但反應快,始終都係要練習。」
Eric Kwok同陳奕迅(Eason)老友鬼鬼,二人亦經常相約打波,他表示:「佢本身係打網球,我有一排都同佢打羽毛球,佢都打得好好。(邊個勁啲?)網球佢勁我好多,因為佢主力打網球,羽毛球我打得耐過佢,有時會教佢,但最主要我哋玩雙打好開心,我哋好夾、好有默契,又唔會爭波打,唔會在乎輸贏,同佢打波好開心,佢成日笑。」